ประกาศกระทรวงการคลัง เรื่อง คำสั่งรัฐมนตรีให้ไว้แก่นิติบุคคลรับอนุญาต (ฉบับที่ 8)

ประกาศกระทรวงการคลัง

ประกาศกระทรวงการคลัง
เรื่อง
คำสั่งรัฐมนตรีให้ไว้แก่นิติบุคคลรับอนุญาต
(ฉบับที่ ๘)[๑]

อาศัยอำนาจตามความในข้อ
๓ แห่งกฎกระทรวง ฉบับที่ ๑๓ (พ.ศ. ๒๔๙๗)
ออกตามความในพระราชบัญญัติควบคุมการแลกเปลี่ยนเงิน พุทธศักราช ๒๔๘๕
รัฐมนตรีว่าการกระทรวงการคลังประกาศข้อกำหนดเป็นคำสั่งซึ่งนิติบุคคลรับอนุญาตจะต้องปฏิบัติ
ดังต่อไปนี้

ข้อ
๑  ให้ยกเลิกความในข้อ ๑๒
ของประกาศกระทรวงการคลัง เรื่อง คำสั่งรัฐมนตรีให้ไว้แก่ตัวแทนรับอนุญาต ลงวันที่
๓๑ มีนาคม พ.ศ. ๒๕๔๗ ซึ่งแก้ไขเพิ่มเติมโดยประกาศกระทรวงการคลัง เรื่อง
คำสั่งรัฐมนตรีให้ไว้แก่นิติบุคคลรับอนุญาต (ฉบับที่ ๗) ลงวันที่ ๑ กุมภาพันธ์
พ.ศ. ๒๕๕๑ และให้ใช้ความดังต่อไปนี้แทน
ข้อ ๑๒ 
ในการขายหรือแลกเปลี่ยนเงินตราต่างประเทศเพื่อวัตถุประสงค์ดังต่อไปนี้
ให้นิติบุคคลรับอนุญาตขายหรือแลกเปลี่ยนได้ไม่เกินวงเงินที่เจ้าพนักงานกำหนดซึ่งต้องไม่เกินวงเงินดังต่อไปนี้
(๑)
เพื่อลงทุนหรือให้กู้ยืมแก่กิจการที่ต่างประเทศที่ไม่ได้ประกอบธุรกิจซื้อขายหลักทรัพย์ต่างประเทศ
ดังนี้
(ก)
การส่งเงินโดยนิติบุคคลเพื่อลงทุนในกิจการที่ต่างประเทศโดยจัดตั้งหรือเข้าร่วมลงทุน
โดยให้มีสัดส่วนการถือหุ้นหรือมีส่วนเป็นเจ้าของตามที่เจ้าพนักงานกำหนด
หรือเพื่อลงทุนหรือให้กู้ยืมแก่กิจการในเครือที่ต่างประเทศที่อยู่ในเครือเดียวกันกับผู้ขอซื้อหรือแลกเปลี่ยนไม่จำกัดจำนวน
เว้นแต่เจ้าพนักงานจะกำหนดวงเงิน
(ข)
การส่งเงินโดยนิติบุคคลเพื่อให้กู้ยืมแก่กิจการที่ต่างประเทศที่นอกเหนือจาก (ก) เป็นจำนวนรวมทั้งสิ้นไม่เกินปีละ
๕๐ ล้านดอลลาร์สหรัฐหรือเทียบเท่าตามอัตราตลาด
(ค)
การส่งเงินโดยบุคคลธรรมดาเพื่อลงทุนในกิจการที่ต่างประเทศโดยจัดตั้งหรือเข้าร่วมลงทุน
โดยให้มีสัดส่วนการถือหุ้นหรือมีส่วนเป็นเจ้าของตามที่เจ้าพนักงานกำหนดหรือเพื่อลงทุนหรือให้กู้ยืมแก่กิจการในเครือที่ต่างประเทศของกิจการดังกล่าว
เป็นจำนวนรวมทั้งสิ้นไม่เกินปีละ ๑๐๐ ล้านดอลลาร์สหรัฐหรือเทียบเท่าตามอัตราตลาด
ทั้งนี้
การลงทุนหรือให้กู้ยืมตาม (๑)
ให้เป็นไปตามหลักเกณฑ์และเงื่อนไขที่เจ้าพนักงานกำหนด
(๒)
เพื่อส่งเงินซึ่งเป็นกรรมสิทธิ์ของคนไทยที่ย้ายถิ่นฐานไปพำนักอยู่ต่างประเทศเป็นการถาวรเป็นจำนวนไม่เกินปีละหนึ่งล้านดอลลาร์สหรัฐหรือเทียบเท่าตามอัตราตลาดต่อผู้รับแต่ละราย
(๓)
เพื่อส่งเงินมรดกให้แก่ผู้รับมรดกซึ่งมีถิ่นพำนักถาวรในต่างประเทศเป็นจำนวนไม่เกินปีละหนึ่งล้านดอลลาร์สหรัฐหรือเทียบเท่าตามอัตราตลาดต่อผู้รับแต่ละราย
(๔)
เพื่อส่งไปให้ครอบครัวหรือญาติพี่น้องซึ่งมีถิ่นพำนักถาวรในต่างประเทศเป็นจำนวนไม่เกินปีละหนึ่งล้านดอลลาร์สหรัฐหรือเทียบเท่าตามอัตราตลาดต่อผู้รับแต่ละราย
(๕)
เพื่อซื้ออสังหาริมทรัพย์เป็นจำนวนไม่เกินปีละสิบล้านดอลลาร์สหรัฐหรือเทียบเท่าตามอัตราตลาดต่อราย
(๖)
เพื่อบริจาคให้แก่สาธารณประโยชน์เป็นจำนวนไม่เกินปีละหนึ่งล้านดอลลาร์สหรัฐหรือเทียบเท่าตามอัตราตลาดต่อราย

ข้อ
๒  ให้ยกเลิกความในข้อ ๑๔
ของประกาศกระทรวงการคลัง เรื่อง คำสั่งรัฐมนตรีให้ไว้แก่ตัวแทนรับอนุญาต ลงวันที่
๓๑ มีนาคม พ.ศ. ๒๕๔๗ ซึ่งแก้ไขเพิ่มเติมโดยประกาศกระทรวงการคลัง เรื่อง
คำสั่งรัฐมนตรีให้ไว้แก่นิติบุคคลรับอนุญาต (ฉบับที่ ๗) ลงวันที่ ๑ กุมภาพันธ์
พ.ศ. ๒๕๕๑ และให้ใช้ความดังต่อไปนี้แทน
ข้อ ๑๔ 
นอกจากเจ้าพนักงานมีคำสั่งยกเว้นไว้หรือประกาศกำหนดวงเงินในแต่ละกรณีไว้เป็นอย่างอื่น
ในการรับเงินตราต่างประเทศเข้าบัญชีเงินฝากเงินตราต่างประเทศ
ให้นิติบุคคลรับอนุญาตตรวจสอบจนเป็นที่พอใจว่าเงินตราต่างประเทศที่จะรับเข้าบัญชีนั้นเป็นเงินที่ได้รับมาจากต่างประเทศหรือเป็นเงินที่บุคคลที่มีถิ่นที่อยู่ในประเทศซื้อ
แลกเปลี่ยน หรือกู้ยืมจากนิติบุคคลรับอนุญาตและให้ปฏิบัติดังต่อไปนี้
(๑)
กรณีเป็นเงินอันเกิดจากแหล่งเงินได้ในต่างประเทศ ให้รับฝากได้ตามจำนวนที่ขอนำฝาก
เว้นแต่เจ้าพนักงานจะกำหนดวงเงิน
(๒)
กรณีเป็นเงินที่บุคคลที่มีถิ่นที่อยู่ในประเทศซื้อ แลกเปลี่ยน
หรือกู้ยืมจากนิติบุคคลรับอนุญาต ให้ปฏิบัติ ดังนี้
(ก)
รับฝากเงินตราต่างประเทศไม่เกินจำนวนที่ผู้ฝากยื่นเอกสารที่แสดงว่ามีภาระผูกพันที่จะต้องชำระเงินตราต่างประเทศให้แก่บุคคลในต่างประเทศหรือนิติบุคคลรับอนุญาต  ทั้งนี้ ยอดเงินฝากเงินตราต่างประเทศ
รวมทุกบัญชีและทุกสกุลของผู้ฝากรายนั้นต้องมีจำนวนไม่เกินหนึ่งล้านดอลลาร์สหรัฐหรือเทียบเท่าตามอัตราตลาดสำหรับผู้ฝากซึ่งเป็นบุคคลธรรมดา
และไม่เกินหนึ่งร้อยล้านดอลลาร์สหรัฐหรือเทียบเท่าตามอัตราตลาดสำหรับผู้ฝากซึ่งเป็นนิติบุคคล
ในกรณีที่ผู้ฝากประสงค์จะฝากเงินตราต่างประเทศเกินกว่าจำนวนที่กำหนดในวรรคหนึ่ง
ให้รับฝากได้อีกไม่เกินจำนวนที่ผู้ฝากยื่นเอกสารที่แสดงว่ามีภาระผูกพันที่จะต้องชำระเงินตราต่างประเทศให้แก่บุคคลในต่างประเทศหรือนิติบุคคลรับอนุญาตภายในสิบสองเดือนนับแต่วันที่รับฝากเงินตราต่างประเทศ
(ข)
รับฝากเงินตราต่างประเทศที่ผู้ฝากไม่สามารถแสดงว่ามีภาระผูกพัน โดยยอดเงินฝากรวมทุกบัญชีและทุกสกุลของผู้ฝากต้องมีจำนวนไม่เกินห้าแสนดอลลาร์สหรัฐหรือเทียบเท่าตามอัตราตลาด
การรับฝากเงินตราต่างประเทศตาม
(๑) และ (๒) ให้เป็นไปตามหลักเกณฑ์ วิธีการ และเงื่อนไขตามที่เจ้าพนักงานกำหนด

ข้อ
๓  ให้ยกเลิกความในข้อ ๑๖
ของประกาศกระทรวงการคลัง เรื่อง คำสั่งรัฐมนตรีให้ไว้แก่ตัวแทนรับอนุญาต ลงวันที่
๓๑ มีนาคม พ.ศ. ๒๕๔๗ ซึ่งแก้ไขเพิ่มเติมโดยประกาศกระทรวงการคลัง เรื่อง
คำสั่งรัฐมนตรีให้ไว้แก่ตัวแทนรับอนุญาต (ฉบับที่ ๒) ลงวันที่ ๒๐ กรกฎาคม พ.ศ.
๒๕๔๙ และให้ใช้ความดังต่อไปนี้แทน
ข้อ ๑๖  นอกจากกรณีที่เจ้าพนักงานมีคำสั่งยกเว้นไว้
ให้นิติบุคคลรับอนุญาตรับเงินบาทเข้าบัญชีเงินบาทของบุคคลที่มีถิ่นที่อยู่นอกประเทศได้
ในกรณีดังต่อไปนี้
(๑)
เงินบาทค่าของเงินตราต่างประเทศที่ส่งเข้ามาจากต่างประเทศ
(๒)
เงินบาทที่โอนมาจากบัญชีเงินบาทของบุคคลที่มีถิ่นที่อยู่นอกประเทศบัญชีอื่น
(๓)
เงินบาทที่จ่ายเพื่อวัตถุประสงค์ตามข้อ ๑๑ ยกเว้นเพื่อวัตถุประสงค์ตามข้อ ๑๒ (๑)
และมิใช่เงินที่บุคคลที่มีถิ่นที่อยู่นอกประเทศเฉพาะนิติบุคคลได้รับจากการเสนอขายหลักทรัพย์
หรือใบสำคัญแสดงสิทธิที่จะซื้อหลักทรัพย์ของตนซึ่งจดหรือจะจดทะเบียนในตลาดหลักทรัพย์แห่งประเทศไทย
การรับเงินบาทเข้าบัญชีเงินบาทของบุคคลที่มีถิ่นที่อยู่นอกประเทศตามวรรคหนึ่ง
นิติบุคคลรับอนุญาตต้องเรียกให้ผู้ฝากยื่นเอกสารหลักฐานตามที่เจ้าพนักงานกำหนด
และเก็บเอกสารหลักฐานนั้นไว้ไม่น้อยกว่าห้าปีเพื่อให้เจ้าพนักงานตรวจสอบเมื่อต้องการ
การรับเงินบาทที่จ่ายเพื่อวัตถุประสงค์ตามข้อ
๑๓ เข้าบัญชีเงินบาทของบุคคลที่มีถิ่นที่อยู่นอกประเทศ
ให้นิติบุคคลรับอนุญาตจัดให้ผู้ขอยื่นคำขอพร้อมทั้งเอกสารหลักฐานที่เกี่ยวข้องไปให้เจ้าพนักงานพิจารณา
เมื่อได้รับอนุญาตแล้วให้นิติบุคคลรับอนุญาตปฏิบัติตามหลักเกณฑ์และเงื่อนไขที่เจ้าพนักงานกำหนดตามข้อ
๑๓
ในการถอนเงินจากบัญชีเงินบาทของบุคคลที่มีถิ่นที่อยู่นอกประเทศเพื่อซื้อเงินตราต่างประเทศ
ให้นิติบุคคลรับอนุญาตขายเงินตราต่างประเทศได้

ข้อ
๔ 
ประกาศฉบับนี้ให้ใช้บังคับตั้งแต่วันที่ ๒๑ กันยายน พ.ศ. ๒๕๕๓ เป็นต้นไป

ประกาศ ณ วันที่ ๑๖
กันยายน พ.ศ. ๒๕๕๓
กรณ์  จาติกวณิช
รัฐมนตรีว่าการกระทรวงการคลัง

ปริยานุช/ผู้จัดทำ
๘ ตุลาคม ๒๕๕๓

ณัฐวดี/ตรวจ
๘ ตุลาคม ๒๕๕๓

โชติกานต์/ปรับปรุง
๑๔ มิถุนายน ๒๕๕๖

[๑] ราชกิจจานุเบกษา
เล่ม ๑๒๗/ตอนพิเศษ ๑๑๖ ง/หน้า ๑๐/๔ ตุลาคม ๒๕๕๓